### NOTĂ INFORMATIVĂ

# la proiectul de Lege pentru completarea

# Codului Penal al Republicii Moldova nr. 985–XV din 18 aprilie 2002

***Condiţiile ce au impus elaborarea proiectului, finalităţile urmărite prin implementarea noilor reglementări***

Pe parcursul ultimilor ani, în Republica Moldova s–a constatat o creștere alarmantă a cazurilor de agresiune fizică și verbală asupra personalului medical care activează în diferite instituții medico–sanitare publice sau private, în legătură cu îndeplinirea de către personalul medical respectiv a atribuțiilor sale de serviciu. Astfel, mulți medici sau lucrători medicali au avut de suferit în urma acestor cazuri de agresiune, fiind impuși să suporte absolut injust prejudicii ale propriei stări de sănătate ori alte daune materiale și morale.

Ultimul caz de agresiune fizică, săvârșit asupra unui medic, angajat al Institutului Oncologic, care a avut loc la data de 03 noiembrie 2016, a șocat și a lăsat profund revoltată întreaga comunitate medicală din țară.

În adresa Parlamentului, Guvernului, Ministerului Sănătății și altor autorități publice din Republica Moldova au fost trimise nenumărate scrisori, petiții, adresări, etc., prin care întreaga comunitate medicală la nivel național și–a exprimat indignarea asupra existenței unei asemenea situații și a solicitat să fie întreprinse măsuri ferme pentru asigurarea protecției angajaților din sistemul sănătății, inclusiv înăsprirea pedepselor pentru agresarea fizică, psihică și verbală a personalului medical aflat în exercițiul funcției.

Personalul medical se află în serviciul cetățenilor Republicii Moldova, contribuie în mod direct și nemijlocit prin cunoștințele și abilitățile sale la protecția și îmbunătățirea stării de sănătate a cetățenilor, astfel avînd rol un rol primordial la realizarea dreptului constituțional de ocrotire a sănătății al tuturor persoanelor din Republica Moldova. Acest drept este înscris în articolul 36 din Constituția Republicii Moldova, fiind astfel asigurat de către Stat la cel mai înalt nivel. Prin urmare, revine autorităților statului să protejeze personalul medical existent, care, la fel ca și colaboratorii organelor de ocrotire a normelor de drept, contribuie la realizarea securității Statului, în cazul dat – în domeniul ocrotirii sănătății.

Astfel, se impune ca în cazul personalului medical, care activează în condiții de risc profesional și efort psiho–emoțional sporit, în scopul asigurării prestării unor servicii medicale de înaltă calitate pentru întreaga populație, să fie asigurat din partea Statului cu o protecție sporită, inclusiv prin înăsprirea sancțiunilor de natură penală pentru persoanele care recurg la acte de agresiune fizică, psihică și verbală asupra personalului medical aflat în exercițiul funcției.

Prin urmare, reglementarea unor situații respective în calitate de circumstanțe agravante în cazuri de săvârșire a anumitor infracțiuni, se înscrie în linia unor asemenea măsuri, care, finalmente ar asigura o protecție juridică corespunzătoare și echitabilă pentru întreg personalul medical din Republica Moldova.

***Principalele prevederi, evidenţierea elementelor noi, efectul scontat de realizarea proiectului***

Proiectul de lege propune stabilirea în calitate de circumstanță agravantă pentru săvârșirea anumitor infracțiuni, precum: Omorul intenționat – art. 145, Vătămarea intenţionată gravă a integrităţii corporale sau a sănătăţii – art. 151, Vătămarea intenţionată medie a integrităţii corporale sau a sănătăţii – art. 152, săvârșirea infracțiunilor respective asupra unor persoane avînd calitate de medic, medic rezident ori un alt lucrător medical, în timpul sau în legătură cu îndeplinirea de către medic, medicul rezident ori un alt lucrător medical a obligaţiilor sale de serviciu.

Astfel, în cazul săvârșirii unor asemenea infracțiuni în privința personalului medical, sancțiunile pentru făptuitori vor fi mai aspre (spre exemplu: pentru săvârșirea unui omor intenționat asupra unui medic, medic rezident ori unui alt lucrător medical – o pedeapsă cu închisoarea de la 15 la 20 de ani sau cu detenţiune pe viaţă; în cazul unei vătămări intenţionată gravă a integrităţii corporale sau a sănătăţii asupra acelorași persoane – o pedeapsă cu închisoarea de la 10 la 12 de ani, etc.), fiind asigurat astfel personalul medical din Republica Moldova cu o protecție juridică sporită împotriva actelor de agresiune fizică.

În scopul definirii noțiunii de „medic”, „medic rezident” și „lucrător medical” se propune completarea Codului Penal cu noțiunile corespunzătoare, prin trei articole distincte: art. 13414, 13415 și 13416, care urmează să preia criteriile stabilite în legislația în vigoare de specialitate, îndeosebi de prevederile Legii cu privire la exercitarea profesiunii de medic nr. 264–XVI din 27 octombrie 2005.

Concomitent, în scopul asigurării unei protecții sporite a personalului medical aflat în exercițiul funcției împotriva actelor de agresiune fizică, psihică și verbală, se propune completarea articolului 287 alineat (2) Cod Penal, care stabilește infracțiunea de huliganism, cu o agravantă nouă, săvîrșirea acesteia pe teritoriul sau în incinta edificiului unei instituții medicale publice sau private, cu înăsprirea corespunzătore a pedepsei aplicate în aceste cazuri cu amendă în mărime de la 750 la 1350 unităţi convenţionale sau cu închisoare de pînă la 5 ani.

Aprobarea proiectului în cauză va avea drept efect imediat înăsprirea pedepselor în cazurile de agresiune fizică, psihică și verbală asupra personalului medical aflat în exercițiul funcției, sporirea protecției juridice al acestuia, iar în viitor o diminuare a unor cazuri de agresiune de orice fel săvîrșite asupra personalului medical din Republica Moldova.

***Gradul compatibilităţii actului legislativ cu reglementările legislaţiei comunitare***

Proiectul în cauză se încadrează perfect în reformele propuse de către comunitatea internaţională şi partenerii de dezvoltare pentru sistemul de sănătate, şi nu contravine legislaţiei comunitare.

***Fundamentarea economico–financiară al proiectului***

Aprobarea proiectului de lege pentru completarea Codului Penal al Republicii Moldova nr. 985–XV din 18 aprilie 2002 nu necesită careva cheltuieli suplimentare de suportat din contul din bugetul public.

**Ministru Ruxanda GLAVAN**